Ftit ġimgħat oħra se jibda it-tħaffir għaż-żejt f’żona li tinsab mal-130 kilometru fin-nofsinhar ta’ Malta. Il-Gvern qed jobbliga lill-kumpaniji responsabbli mit-tħaffir biex jagħmlu evalwazzjoni tar-riskji ambjentali u jissottomettu pjan ta’ kontinġenza f’każ li jkun hemm inċident ta’ tniġġiż fil-baħar. It-tħaffir għaż-żejt se jsir f’żona 4. Bħalissa rig tal-kumpanija Nobel jinsab ftit il-barra minn Marsaxlokk fejn qed isiru tħejjijiet mit-tekniċi qabel ir-rig imur fuq il-post biex jibda jħaffer l-ewwel bir esploratorju. Il-kumpanija hija obbligata li tħaffer żewġt ibjar u dan l-aħħar ingħatat estenzjoni mill-Gvern biex tonora l-obbligi tal-kuntratt tagħha. Sadanittant, il-Gvern għall-ewwel darba obbliga lil kumpaniji responsabbli mit-tħaffir biex jissottomettu pjan dettaljat dwar l-impatt u r-riskji ambjentali u b’mod konkret jispeċifikaw x’ passi se jieħdu jekk tfaqqa’ xi emerġenza waqt it-tħaffir. Il-Ministru responsabbli għat-tħaffir għaż-żejt, Joe Mizzi, qal li biex sar dan, ġie aġġustat il-kuntratti oriġinali. Spjega li dan qed isir skont d-direttiva tas-sigurtà dwar il-bjar taż-żejt li ġiet ippubblikata mil-Unjoni Ewropea f’Ġunju li għadda/ Il-Ministru Mizzi qal li din il-kundizzjoni qatt ma kienet speċifikata fil-kuntratt oriġinali filwaqt li qed ikun assigurat ukoll li jkun hemm persuna li kuljum tinfurmah direttament f’każ li xi ħaġa ma timxix kif suppost. Transport Malta ser taħdem mill-qrib mal-kumpanija Norvegiza fi proġett separat biex twettaq ezerċizzji ta’ sorveljanza fl-ibħra territorjali maltin u tħarreg ħaddiema f’operazzjonijiet ta’ tindif f’każ li jkun hemm tniġġis miż-żejt jew xi inċident marittimu ieħor. Il-proġett qed ikun iffinanzjat minn fondi ewropej u għalih ġew allokati mas-€613,000 li ħafna minnhom se jintefqu fuq it-taħriġ.